Ramt af Murphys lov For regeringen kører forhandlingerne om udligningsreformen efter paragraf 1 i Murphys lov: Alt hvad der kan gå galt, går galt. Statsminister Mette Frederiksen fik en meget nem start det første halve år. Men i 2020 er S-regeringen for alvor blevet ramt af den politiske virkelighed. Hvor det er svært at være en lille et-parti-regering, hvor den benhårde styring fra Statsministeriet bliver udfordret, og hvor folk begår fejl. Men der findes en anden lov på Christiansborg. Den tilsiger, at hvis partier har en meget stærk interesse i at blive enige, så lykkes det også til sidst. Selv om det larmer undervejs. Den stærke interesse har de to store borgmesterpartier, Socialdemokratiet og Venstre, når det handler om den økonomiske udligning mellem kommunerne. Regeringen må så bare håbe, at den lov ender med at stå over Murphys lov.

- Kan jeg garantere, som formand og statsminister, at vi aldrig vil begå en fejl igen, så nej, den garanti kan jeg ikke give, fordi vi kun er mennesker. Men vi kan gøre os endnu mere umage og efterstræbe at gøre det bedre end i denne sag.

Det var ordene om mailsagen fra Mette Frederiksen (S) kort efter spørgetimen, og derfor kunne man også snige sig til at tænke, at der nu ville komme lidt ro til at forhandle udligning.

Men onsdag aften blev et internt notat fra Finansministeriet lækket. I notatet står der, at Venstre vil forsøge at tilgodese fem kommuner, hvor en Venstre-politiker bærer borgmesterkæden. Noget, som finansordfører i Venstre Troels Lund Poulsen både afviser blankt og kalder "fabrikeret".

- Wammen har fuldstændig mistet grebet, siger han.

Også finansminister Nicolai Wammen (S) afviser, at Venstre skulle have sagt noget sådant, og han påpeger, at notatet er en embedsmands vurdering og ikke skal forstås som et direkte citat.

Massiv medieopbud efter spørgetimen i Folketinget den 25. februar. Mette Frederiksen (S) svarer på spørgsmål efter mailsagen.

- Det er naturligvis helt uacceptabelt. Det ser jeg på med allerstørste alvor, og det er også baggrunden for, at Finansministeriets departementschef i går lavede en anmeldelse af sagen til Københavns Politi for at finde ud af, om der er sket en overtrædelse af straffeloven, siger han.

Finansministeriet har anmeldt lækket for at finde ud af præcis, hvad der er sket, og hvem der er ansvarlig. Københavns Politi bekræfter, at de har modtaget en anmeldelse, men de har ingen yderligere kommentarer til sagen.